সৈয়দা কানিজ ফাতেমা রোকসানা

সৈয়দা কানিজ ফাতেমা রোকসানা (জন্ম: ২৬ ফেব্রুয়ারি ১৯৫৫ — মৃত্যু: ৫ আগস্ট ১৯৮৪) বাংলাদেশের সরকারি বিমান সংস্থা বিমান বাংলাদেশ এয়ারলাইন্স-এর প্রথম নারী বৈমানিক। তিনি ক্যাপ্টেন পদাধিকারী ছিলেন। ১৯৭৭ সালে তিনি বাণিজ্যিক বিমান পরিচালনার সনদ লাভ করেন।Celebrating 100 Years of International Women's Day, ১ মার্চ ২০১০ তারিখে প্রকাশিত; সংগ্রহের তারিখ: জানুয়ারি ১, ২০১২ খ্রিস্টাব্দ। 

 জন্ম ও শিক্ষাজীবন 
রোকসানার জন্ম ১৯৫৫ সালের ২৬ ফেব্রুয়ারি ঢাকায়। তার ডাকনাম ছিলো তিতলী। রোকসানার মায়ের নাম সৈয়দা রাজিয়া সুলতানা। তিনি ১৯৬৯ সালে ঢাকার কামরুন্নেসা গভর্নমেন্ট গার্লস স্কুল থেকে এসএসসি ও ১৯৭৩ সালে শেরে বাংলা গার্লস কলেজ (আগের নাম নারী শিক্ষা মন্দির) থেকে এইচএসসি পাস করেন। পরবর্তীতে ইডেন কলেজ থেকে ১৯৭৫ সালে বিএসসি পাস করেন। স্প্যানিশ, জার্মান, ফ্রেঞ্চ ও ইংরেজি ভাষায়ও সমান দক্ষতা ছিলেন রোকসানা।

 কর্মজীবন 
১৯৭৬ সালে বাংলাদেশ ফ্লাইং ক্লাবে ভর্তি হন রোকসানা। ১৯৭৮ সালে কমার্শিয়াল বিমান চালানোর লাইসেন্স পান তিনি। দক্ষতা ও সাহসিকতার পুরস্কার হিসেবে দুই বছরের মাথায় ফ্লাইং ক্লাবে ‘ইনস্ট্রাক্টর’ এর দায়িত্ব পান তিনি। ১৯৭৮ সালের ৭ ডিসেম্বর বাংলাদেশ বিমান পাইলট নিয়োগ পরীক্ষায় উত্তীর্ণ হন তবে নারী হওয়ায় কর্তৃপক্ষ তাঁর নিয়োগ আটকে দেয়। ১৯৭৯ সালের ২৬ ডিসেম্বর তিনি বাংলাদেশের প্রথম নারী ক্যাডেট পাইলট হিসেবে নিয়োগ পান।

 বিমান দূর্ঘটনা 
রোকসানা ক্যাডেট পাইলট থেকে প্রমোশন পেয়ে ফার্স্ট অফিসার হন। ১৯৮৪ সালের ৪ আগস্ট তিনি বন্দরনগরী চট্টগ্রাম থেকে ফকার এফ-২৭ বিমানে করে ঢাকা বিমানবন্দরে অবতরণের সময় বৃষ্টিবিঘ্নিত আবহাওয়ার দরুন বিমান দুর্ঘটনার শিকার হয়ে নিহত হন। একই বিমান দুর্ঘটনায় ৪৫ জন যাত্রীসহ ৪জন ক্রু সদস্য নিহত হন। নিহতদের মধ্যে একজন ব্রিটিশ নাগরিক, একজন জাপানী এবং  ৩৩জন মধ্যপ্রাচ্য থেকে আগত বাংলাদেশী ছিলেন।AROUND THE WORLD; 49 Die in Bangladesh As Plane Plunges চট্টগ্রাম থেকে ঢাকায় আগত অভ্যন্তরীণ এই ফ্লাইটটি অত্যধিক বৃষ্টিপাতের কারণে দুইবার অবতরণের চেষ্টা করেও রানওয়ে খুজে পেতে ব্যর্থ হয়, তৃতীয়বার অবতরণের চেষ্টার সময় বিমানটি রানওয়ে থেকে ৫০০ মিটার আগেই এক জলাভূমিতে পতিত হয়ে বিধ্বস্ত হয়।

বিধ্বস্ত হয়ে বিমানটি ২০ থেকে ২৫ ফুট পানির নিচে ডুবে যায়। ওই দুর্ঘটনায় ৪৪ জন যাত্রীসহ দুই পাইলট, তিন ক্রুসহ ৪৯ জনের সবার মর্মান্তিক মৃত্যু হয়। বাংলাদেশের ভেতরে এখন পর্যন্ত সেটিই সবচেয়ে বড় বিমান দুর্ঘটনা। 

 পারিবারিক জীবন 
কানিজ ফাতেমা রোকসানার স্বামী সৈয়দ হাছান বাকের। এ দম্পতির একমাত্র সন্তান সৈয়দ শোয়েব হাছান বনি। 

 আরও দেখুন 
 ১৯৮৪ বিমান বাংলাদেশ এয়ারলাইন্সের ফকার এফ২৭ দুর্ঘটনা

 তথ্যসূত্র 

বিষয়শ্রেণী:১৯৮৪-এ মৃত্যু
বিষয়শ্রেণী:বাংলাদেশী বৈমানিক
বিষয়শ্রেণী:নারী বৈমানিক
বিষয়শ্রেণী:নারী বাণিজ্যিক বৈমানিক